钦定古今图书集成/明伦汇编/官常典/第643卷 > 《江州录事参军厅壁记》符载
## 钦定古今图书集成/明伦汇编/官常典/第643卷 > 《江州录事参军厅壁记》符载

录事参军之于郡县，纪纲也，车辖也。纲弛则目疏，辖
抗则载输。政之成败，亦繇是也。自汉、魏已还，历江左
郡有督邮、主簿，后魏、北齐、后周、隋文州有录事参军，
炀帝时罢州置郡，有东西曹掾主簿。国朝省掾、主簿，
复为录事参军。其于勾稽失，纠，𠍴谬省抄，自守符印，
一州之能否，六曹之荣悴，必系乎其人也。其人强，其
务举，其人困，其务削，循名考实，岂容易哉？况浔阳古
郡也，地方千里，江涵九派，缗钱粟帛，动盈万数，加以
四方士庶，且多环至，驾车乘舟，叠毂联樯，威猛则腾
口以飞讪，阿懦则腹非而生诮，重轻之得，尤难其人。

细以作烦，不阔略而破方，刚柔疏致，雅得其度。繇是
官府有程准，案牍无留闲，游我宇下，清风凛然。是时
郡守李公以钜鹿超异之政，来领此郡。内用六条，外
理百姓，使人人门户兴，行孝睦，井赋均一。然后从容
郡阁，时与羽衣缝掖，讲《黄》《老》言。其馀枝叶节目，委于
有司而不领。故李君得以息心奉法，上事牧守，下督
寮吏，畅于中，发于外，人无间言也。夫士无贵贱，尊有
道也；位无大小，观有政也。苟素餐碌碌，俾躬处厚禄，
虽多亦奚以为？是宜书录事之美于壁间，耸善而儆
不肖，盖《春秋》之微旨矣。先是此庭此宇，荒凉亵黩，端
士不履。今前后有修竹，左右有廊庑，穆然清邃，皆自
我焉。聊纪述之。序遂以李君为首，亦所以重绩而新
厅也。